Jaunizveidotā krīzes komanda sniegs psiholoģisku atbalstu negadījumos cietušiem bērniem

Lai palīdzētu negadījumos un vardarbībā cietušiem bērniem, Valsts bērnu tiesību aizsardzības inspekcija izveidojusi īpašu krīzes komandu, kas sniegs psiholoģisko atbalstu šiem bērniem.

Krīzes komandā ir 5 psihologi un 5 Valsts bērnu tiesību aizsardzības inspektori, kas ir speciāli apmācīti šim darbam un sniegs bērniem tūlītēju profesionālu psiholoģisko palīdzību.

Krīzes komanda darbosies visā Latvijā. Tāpēc, ja ir noticis kritisks negadījums ar bērniem un nepieciešama minētās komandas palīdzība, tad darba laikā var zvanīt uz inspekcijas tālruni 67359128 vai uz Bērnu un pusaudžu uzticības tālruni 116 111, kurš darba dienās strādā no 08:00 līdz 23:00, sestdienās no 08:00 līdz 22:00, bet svētdienās - no 10:00 līdz 22:00.
Krīzes komandas izveide bija nepieciešama, jo pašvaldībās krasi samazināts atbalsta personāls, kas varētu nekavējoties reaģēt krīzes situācijās. Jau 2009.gada rudenī inspekcijas psihologi sniedza palīdzību divās izglītības iestādēs, kurās bija bojāgājuši bērni. Palīdzību saņēma gan bērni, kas bija notikušā aculiecinieki, gan pedagogi.

Krīzes situācijas, kad iespējams saņemt krīzes komandas speciālistu palīdzību, ir tādi negadījumi kā dabas katastrofas, transporta negadījumi, nelaimes gadījumi masu pasākumos, ugunsgrēki, seksuāla vardarbība, laupīšana, fiziski ievainojumi, pieaugušajiem - bērna nāve, bērna pašnāvība, slepkavība u.c.

Papildu informāciju par minētajiem jautājumiem var saņemt VBTAI, zvanot pa tālruņiem 67359150, 67359136 vai 67359148.

